AIŠKINAMASIS RAŠTAS

Dėl savivaldybės nekilnojamojo turto perdavimo pagal panaudos sutartį labdaros ir paramos fondui „Nugalėtojų akademija“

**1. Parengto tarybos sprendimo projekto tikslai ir uždaviniai**

Molėtų rajono savivaldybės administracija gavo labdaros ir paramos fondo „Nugalėtojų akademija“ (toliau – Fondas) 2016 m. birželio 22 d. raštą Nr. P0662 „Dėl nekilnojamojo turto perdavimo pagal panaudos sutartį“, kuriame prašoma 10 metų panaudos teise perduoti pastatus, esančius Molėtų r. sav., Inturkės sen., Bučeliškės k. 6, Fondo įstatuose nurodytai veiklai vykdyti. Fondas raštu įsipareigoja atlikti perduoto turto einamąjį ir kapitalinį remontus. Raštas pridedamas.

Šis valstybės turtas LR Vyriausybės 2016-04-27 nutarimu Nr. 409 buvo perduotas Molėtų rajono savivaldybės nuosavybėn. Molėtų rajono savivaldybė, perimdama turtą iš valstybės, buvo informuota, kad LR Vyriausybės 2010-07-21 nutarimu Nr. 1119 turtas perduotas 20 metų labdaros ir paramos fondui „Nugalėtojų akademija“ (toliau – Fondas) panaudai. Fondas ir šiuo metu toliau vykdo veiklą minėtuose pastatuose, todėl tikslinga savivaldybės turtą perduoti Fondui.

Molėtų rajono savivaldybei nuosavybės teise priklausantis ir šiuo metu Molėtų rajono savivaldybės administracijos patikėjimo teise valdomas nekilnojamasis turtas: administracinis pastatas, siurblinės pastatas ir kiemo statinys – gręžinys, esantys Molėtų r. sav., Inturkės sen., Bučeliškės k. 6, Administracijos direktoriaus 2016 m. rugpjūčio 5 d. įsakymu Nr. B6-661 pripažintas nereikalingu administracijos funkcijoms vykdyti.

Parengto sprendimo projekto tikslas – perduoti 10 metų savivaldybei nuosavybės teise priklausantį turtą Fondui pagal turto panaudos sutartį.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 6 straipsnio 12 punktas, 16 straipsnio 2 dalies 26 punktas;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 14 straipsnio 1 dalies 7 punktas, 2, 3, 4 dalys;

Lietuvos Respublikos Vyriausybės 2002 m. gruodžio 3 d. nutarimo Nr. 1890 „Dėl valstybės turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“ 2.1.6 papunktis;

Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo, patvirtinto Molėtų rajono savivaldybės tarybos 2015 m. vasario 20 d. sprendimu Nr. B1-40 „Dėl Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“, 4.4 ir 6.1 papunkčiai;

Molėtų rajono savivaldybės administracijos direktoriaus 2016 m. rugpjūčio 5 d. įsakymas Nr. B6-661 „Dėl savivaldybės nekilnojamojo turto pripažinimo nereikalingu arba netinkamu (negalimu) Molėtų rajono savivaldybės administracijos funkcijoms vykdyti“.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – perduodamuose pastatuose Fondas vykdo nepertrauktinas veiklas, t. y. teikia socialines-psichologines reabilitacijos paslaugas nuo narkotikų ir alkoholio priklausomiems žmonėms, todėl bus suteikta galimybė vykdyti Fondo veiklą ir ateityje.

Neigiamų pasekmių nenumatoma.

**4. Priemonės sprendimui įgyvendinti**

Bus parengta ir pasirašyta turto panaudos sutartis bei turto perdavimo – priėmimo aktas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Molėtų rajono savivaldybės administracija.